
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Градског центра за социјални рад Београд, поводом притужби због повреде права деце Л. и Т. Б. из Лознице, Заштитник грађана

У Т В Р Ђ У Ј Е
Градски центар за социјални рад Београд начинио је пропусте у раду на штету права детета, јер је током више од пет година рада на случају пропуштао да, по пријему пријава и информација да су деца Л. и Т. Б. жртве различитих облика насиља, злостављања, злоупотреба и занемаривања, предузима све мере у складу са законом, стандардима стручног рада и Општим протоколом за заштиту деце од злостављања и занемаривања, ради благовременог, ефикасног, континуираног и целовитог:
· прикупљања релевантних података

· процењивања искустава, стања и потреба деце, 

· пружања заштите деци.
На основу Уставом и законом прописаних овлашћења, Заштитник грађана упућује Градском центру за социјални рад Београд следеће 

П Р Е П О Р У К Е

I
Потребно је да Градски центар за социјални рад:

· без одлагања изврши стручну анализу рада на заштити деце Л. и Т. Б., ради утврђивања кључних разлога који су довели до пропуста у раду органа старатељства, руководећи се одредбама закона, потврђених међународних уговора, Општим и посебним протоколима о заштити деце од злостављања и занемаривања, Општим и посебним протоколима о поступању у ситуацијама насиља над женама у породици и партнерским односима, усвојеним стандардима рада и ставовима Заштитника грађана изреченим у овом акту;
· достави извршену стручну анализу Министарству рада, запошљавања и социјалне политике, Републичком заводу за социјалну заштиту и Заштитнику грађана.

II

Потребно је да Центар за социјални рад Лозница и Градски центар за социјални рад Београд изврше процену садашњег стања и потреба деце Л. и Т. Б., евентуалних ризика по њихов правилан развој због начина на који родитељи врше родитељско право и одржавају личне односе са децом и, у складу са проценом, определе даље активности. 

III
Потребно је да Градски центар за социјални рад обезбеди да се, у раду на  постојећим и будућим случајевима, мере заштите детета од насиља, злостављања, експлоатисања и занемаривања из надлежности органа старатељства пружају правовремено, ефикасно, континуирано и уз укључивање, консултацију и пуну сарадњу са другим службама, установама, органима и организацијама.
IV
Потребно је да Градски центар за социјални рад, као аутономан орган, обезбеди пружање превентивних и интервентих мера из надлежности органа старатељства у циљу помоћи, подршке и заштите детета од свих облика насиља, злостављања, експлоатисања и занемаривања који могу да угрозе правилaн развој и најбољe интересe детета - независно од тога да ли се у њима стичу елементи кажњивих дела, да ли их је други орган претходно тако утврдио/квалификовао и од постојања, тока и исхода судских поступака.
V
Потребно је да Градски центар за социјални рад предузме мере како би се, у актуелним и будућим случајевима заштите деце од злостављања и занемаривања, обезбедило пуно поштовање и примена стандарда стручног рада, као и потврђених међународних уговора, закона, подзаконских прописа, Општег протокола за заштиту деце од злостављања и занемаривања и Општег протокола о поступању и сарадњи установа, органа и организација у ситуацијама насиља над женама у породици и у партнерским односима.

VI
Потребно је да Градски центар за социјални рад обезбеди да се у раду на постојећим и будућим случајевима поводом сумњи или сазнања о насиљу у породици и/или партнерском насиљу, преузму све мере предвиђене за случај породичног насиља и пружа правовремена и целовита помоћ и заштита свим жртвама насиља, посебно имајући у виду да су деца која су присутна породичном насиљу увек и без изузетка његове жртве. 

Градски центар за социјални рад Београд обавестиће Заштитника грађана о поступању по препорукама I - II у року од 60 дана од дана пријема овог акта.

Градски центар за социјални рад Београд обавестиће Заштитника грађана о мерама које је предузео ради поступања по препоруци под бројем III, IV, V и VI у року од 60 дана од дана пријема овог акта.

Р а з л о з и
Заштитник грађана примио је притужбе на рад Градског центра за социјални рад - Одељења Нови Београд (у даљем тексту: ГЦСР)  у поступку заштите деце Л. и Т. Б. од злостављања и занемаривања. У притужбама је наведено да орган старатељства није предузео одговарајуће мере након сумње/сазнања о сексуалном насиљу над децом и физичком и емоционалном злостављању деце.

Заштитник грађана спровео је поступак контроле законитости и правилности рада Градског центра за социјални рад Београд, па је на основу навода притужби, више изјашњења Градског центра за социјални рад и извештаја Министарства рада, запошљавања и социјалне политике и документације достављене уз притужбе, утврдио следеће чињенично стање:
Поступање ГЦСР на заштити деце Л. и Т. Б. започето је 2008... године, најпре по пријави оца деце из јануара 2008. године да је мајка децу физички злостављала, а потом по пријави мајке деце из фебруара 2008. године да сумња да је старија кћерка била изложена сексуалном злостављању од стране деде по оцу и оца, у чијем је домаћинству у Лозници у том тренутку и живела. У том периоду започет је и судски поступак ради развода брака родитеља и поверавања деце једном од родитеља на самостално вршење родитељског права. С обзиром да је отац након прекида брачне заједнице одвео са собом старију девојчицу, Центар за социјални рад из Лознице (у даљем тексту: ЦСР Лозница) је доставио своје мишљење .... 2008. год. у којем је евидентирано да отац „има склоност да приказује Н. као лошу мајку“, али „нису уочене контраиндикације за самостално вршење родитељског права“ и „није у интересу мал. детета да... прелази код мајке“
. У односу на пријаву злостављања деце од стране мајке, ГЦСР је проценио да је ризик низак, а у односу на пријављену сумњу на сексуално злостављање орган старатељства је проценио да је у интересу деце да се – до окончања парничног поступка – решењем о привременој мери повере мајци, а да се лични односи деце и оца одржавају једном месечно
. Уважавајући мишљење ГЦСР, суд је, у априлу 2008. године донео решење о одређивању привремене мере.  

Инцест траума центар је ... год. доставио органу старатељства свој налаз, сачињен након три сеансе ... поводом мајчиних пријава сексуалног злостављања од стране деде ...
. ГЦСР је ... год.
 упутио старије дете на преглед у Институт за здравствену заштиту мајке и детета Србије „Др Вукан Чупић“ – тиму Института за заштиту од злостављања („ЗОЗ тим“). Након девет дијагностичко – терапијских сусрета детета са стручњаком Института, сачињен је стручни извештај .... Извештај Института достављен је ... године ГЦСР – Одељењу Нови Београд
. 
Половином септембра 2008. године, поступајући по мерама које је – након надзора над стручним радом у коме је уочено низ озбиљних пропуста у раду органа старатељства - наложило Министарство рада, запошљавања и социјалне политике
, орган старатељства поднео је „предлог за покретање кривичног поступка“ против оца и деде због „озбиљне“ сумње на сексуалну злоупотребу детета Четвртом општинском јавном тужилаштву
. Реализујући наложене мере, по први пут су одржани заједнички састанци и консултације два центра за социјални рад – из Лознице и Београда. Министарство је констатовало и неизвршавање обавеза органа старатељства да „одмах по сазнању о постојању ризика да су мал. деца евентуално сексуално злостављана или је могло доћи до сексуалне злоупотребе детета треба предузети … радње којима би се обезбедила безбедност детета“ и спречио даљи „утицај одраслих деци блиских лица на исказивање мишљења или понављање радњи које су се евентуално могле окарактерисати као сексуална злоупотреба детета“
. 

Због непоступања по свим мерама које је наложило актом од .... године, Министарство рада, запошљавања и социјалне политике је поново наложило мере усмерене на заштиту деце, укључујући и поступак у вези са пријавом насиља у породици
. Тек након другог налога другостепеног органа, ГЦСР је предузео наведене мере и доставио мишљење суду да се виђење са децом одвија у контролисаним условима. Суд је у децембру исте године донео пресуду
 и породично - правни статус деце уредио у складу са мишљењем органа старатељства. Отац је тада, поступајући по судском налогу, старије дете предао мајци.

Даљи рад ГЦСР био је усмерен у највећем делу на проблеме приликом одржавања личних односа деце и оца и корекције родитељског понашања у вези са овим сусретима, који су се следећих годину дана одвијали у контролисаним условима у просторијама ГЦСР. У том периоду, надлежни суд донео је и пресуду којом су изречене мере заштите мајке деце од насиља њеног бившег супруга
, које је извршио пред децом крајем 2007. године, када је брачна заједница фактички прекинута, а отац одвео старије дете у Лозницу.

ГЦСР није благовремено предузео ниједну меру ради заштите, иако је имао више пријава сексуалног злостављања деце. Напротив, орган старатељства је предложио начин одржавања односа деце са родитељем на начин који претпоставља боравак деце у домаћинству родитеља и сродника који су пријављени да децу сексуално злоупотребљају. Старије дете је напустило потенцијално високо угрожавајућу породичну средину тек на основу решења суда о одређивању привремене мере и предаји детета у поступку развода брака, али је наставило да одржава односе са родитељем и сродником за које је постојала сумња да сексуално злостављају децу. Пријава органа старатељства јавном тужилаштву уследила је више од седам месеци од дана када је примио прве информације о сексуалном злостављању деце и то тек када је подношење пријаве наложено од стране надзорног органа. Тек након другог налога другостепеног органа, ГЦСР је доставио мишљење и предлог суду да се виђење са децом одвија у контролисаним условима. 

Сазнања органа старатељства о излагању деце породичном насиљу над мајком, нису препозната као основ за предузимање мера заштите деце од насиља. Напротив, ова чињеница ни тада, а ни надаље није фигурирала као значајна приликом процена стања, потреба и најбољих интереса деце и опредељивања мера њихове заштите, као ни приликом процене родитељских капацитета.

Четврто јавно тужилаштво у Београду одбацило је, годину дана након подношења, кривичну пријаву ГЦСР, налазећи да "не постоји основана сумња да су осумњичени деда и отац деце извршили кривично дело родоскрвњења, нити друго кривично дело за које се гони по службеној дужности"
 и упутило је мајку деце да може да преузме гоњење, што је она и учинила, подношењем оптужног предлога против деде и оца деце, због кривичног дела недозвољене полне радње. Кривични поступак вођен је пред Првим основним судом у Београду. 

У току овог једногодишњег периода током којег је трајао поступак пред ОЈТ и пред ГЦСР, орган старатељства није предузео ниједну активност, самостално и у сарадњи са другим стручним установама,  у циљу утврђивања искустава деце у вези са сумњом на сексуално злостављање (коју је сам орган, подносећи кривичну пријаву, оценио као озбиљну), ради процене штетности утицаја ових искустава на развој деце и избора заштитних, безбедносних и рехабилитационих мера. ГЦСР није испунио своју обавезу да, сагласно Општем протоколу за заштиту деце од злостављања и занемаривања, настави даљу сарадњу и консултације са здравственом установом којој су обратили за специјалистичка испитивања сумње на сексуално злостављање.
Након пријема обавештења да је јавни тужилац одбацио кривичну пријаву, а да је кривични поступак покренут по оптужном предлогу оштећених као тужилаца, органи старатељства у Београду и Лозници оценили су да „одбацивањем кривичне пријаве против оца и деде деце, не постоје друге контраиндикације за остваривање виђења деце и оца у природнијим условима“, као и да „није процењено да постоје ризици за боравак деце у породици оца“, а ГЦСР је дао стручно мишљење да су се „стекли услови да се измени пресуда у делу регулисања виђења мал. деце са оцем“
, тако што ће се лични односи оца и деце одржавати у очевом домаћинству. 
Оцена Центра да због тужилачког одбацивања кривичне пријаве више „не постоје“ ризици и да су “отклоњене сумње“ на сексуално злостављање, указује на нестручност овог органа старатељства, јер је био у току и није окончан кривични поступак по предлогу мајке као законског заступника оштећених. Са друге стране, не стоји знак једнакости између питања да ли је дете било изложено неком облику сексуалног злостављања и злоупотребе и питања да ли је дете било жртва кривичног дела против полне слободе. 
Прихватајући стручно мишљење ГЦСР, суд је, новим решењем о одређивању привремене мере
, крајем ... 2009. год. на описан начин уредио личне односе деце и оца. Кривични поступак против оца и деде деце за кривично дело недозвољене полне радње обустављен је 2010. године, због тога што главном претресу нису приступили законски заступник и пуномоћници оштећених као тужилаца
.
ГЦСР је пропустио прилику да током редукованих контаката детета са оцем и суспендованих контаката детета са дедом, у периоду од скоро једне године, кроз  укључивање и консултацију различитих институција, органа и организација, изврши детаљнија испитивања са дететом и спроведе усмерену процену ради потпуног искључивања сумње на сексуално злостављање детета, те да о утврђеном обавести ОЈТ. Уместо да независно од поступка тужилаштва, предузима мере из својих надлежности прописаних за случај сумње на сексуално злостављање детета и да, потом, о својим мерама и сазнањима обавештава ОЈТ, ГЦСР је чекао одлуку тужилаштва, која је потом послужила као одлучујућа чињеница и определила је орган старатељства да неосновано и прерано одлучи о повратку детета код чланова породице осумњичених за злостављање. 

Не само поступање тужилаштва приликом одлучивања да одбаци кривичну пријаву, већ и почетно пропуштање Центра да спроведе благовремену, адекватну и пуну процену поводом пријава сексуалних злостављања деце; неизвршавање обавеза Центра да успоставља сарадњу и консултације са свим установама, органима и организацијама у циљу потпуног испитивања дететових искустава и отклањања сумње на сексуалне злоупотребе и угрожавања; и коначно, пасиван однос органа старатељства у предкривичном и кривичном поступку; разлози су што је у потпуности изостало испитивање и утврђивање (не)постојања сексуалног злостављања или злоупотребе деце у конкретном случају.
У надзору над стручним радом ... 2009. год. Министарство је наложило органу старатељства да спроведе стручну процену поводом пријава оца да дете трпи друге облике насиља (пре свега, физичко) од мајке, као и да „још једном изврши усмерене процене ризика по безбедност деце у односу на оба родитеља“
. У достављеном стручном мишљењу суду, орган старатељства је констатовао да „није дошао до података који би указивали на злостављање деце, нити неадекватно старање и бригу од стране мајке“
. Након давања стручног мишљења и саветовања родитељима „одлазак у Саветовалиште“, орган старатељства оценио је да „даље услуге нису потребне“ па је случај затворило ...2010. год. 

Оцена органа старатељства о најбољим интересима деце и мишљење о поверавању деце и одржавању личних односа са родитељем са којим не живе нису засновани на адекватној и пуна процени ризика од изложености свим облицима физичког и емоционалног насиља и злостављања над децом, о којима је имао сазнања.
У даљем раду са породицом, који је уследио врло брзо после затварања случаја по новим родитељским пријавама о изложености деце емоционалном и физичком злостављању и угрожености њихових развојних интересa, поступао је нови стручни тим
. У поновљеном надзору над стручним радом, Министарство је упозорило орган старатељства на околност „продужене (сада већ трогодишње) изложености деце сукобима својих родитеља“. Министарство је наложило ГЦСР да „обрати пажњу на угроженост и безбедност деце, с обзиром на конфликтни садржај односа њихових родитеља“ и примени мере породичноправне заштите (корективни надзор над вршењем родитељског права и мере покретања судских поступака ради ограничавања или лишавања родитељског права)
. Поводом пријава оца на мајчино физичко насиље над старијом девојчицом, затражено је мишљење стручњака Института за ментално здравље, који су .... 2010. год. известили ГЦСР да дете „одраста у окружењу у коме је присутна неадекватна родитељска сарадња, што може бити фактор ризика за њен даљи психосоцијалини развој“ и предложили „обезбеђивање едукативно-саветодавне подршке родитељима“
. У ... 2010. године, Прво основно јавно тужилаштво подигло је оптужницу против мајке деце, због кривичног дела насиље у породици извршено према детету Л.Б.
 Овај кривични поступак је правноснажно окончан пресудом којом је мајка деце ослобођена оптужбе
. 
Након пријема извештаја Института за ментално здравље из ... 2011. године
, о сазнањима у вези сумње на злостављање и занемаривање детета и оцени да „уз раније уочену неадекватну родитељску сарадњу актуелно постоји и сумња на физичко злостављање од стране мајке…те је неопходно предузети мере заштите…“, ГЦСР је приступио новој процени стања, потреба и ризика, током кога је прибавило мишљење деце и податке из других извора, те проценило да „постоји основана сумња да мајка користи физичку силу у дисциплиновању Л.…умерен ризик у породици мајке…" као и да је "највећи ризик за дете одсуство базичне комуникације међу родитељима уз висококонфликтне односе…и због инструментализације од стране родитеља…". Родитељи су наставили са међусобним оптужбама о инструментализацији деце, а отац је учестало одводио дете код различитих институција ради пријављивања насиља над дететом од стране мајке. Орган старатељства проценио је да "мера и услуга корективног надзора у вршењу родитељског права задовољава потребе детета и представља одговарајућу заштиту права и интереса детета“
. 
У новом надзору над стручним радом, Министарство констатује да се "(поново) актуелизује потреба преиспитивања организације заштите деце и примене мера породичноправне заштите"
. Органу старатељства наложено је да "доследно примени Општи протокол за заштиту деце од злостављања и занемаривања и недвосмислено утврди да ли су ...деца изложена физичкој, односно менталној злоупотреби и занемаривању", изврши процену ризика, стања и потреба деце у обе породице, укључи у рад све институције које се баве децом, по процени изврши мере неодложне интервенције и спроведе мере породичноправне заштите деце. 
ГЦСР је у поступку за измену одлуке о вршењу родитељског права обавестио Први основни суд ... 2011. год. да „у складу са препоруком надлежног министарства и Института за ментално здравље разматра могућност изрицања корективног надзора о вршењу родитељског права за оба родитеља“
. Поступајући по налозима надзорног органа, ГЦСР је ...2011. године одржао конференцију случаја, због сумњи на физичко злостављање детета Л. од стране мајке и очевих пријава сазнања да се девојчица самоповређује. На конференцији су учествовали представници Центра за социјални рад Лозница, школе коју дете похађа и Института за ментално здравље. Закључак конференције био је да је у интересу детета "да се одржи позитиван континуитет у средини где живи", да "постоји умерени ризик у породици мајке и да је индикован даљи рад у заштити детета", као и да "оба родитеља не препознају и не прихватају приврженост деце другом родитељу и нису у стању да препознају неповољан ефекат њихових међусобних неразрешених конфликтних односа на децу"
. Орган старатељства је ... 2011. године донео планове услуга зе децу и породицу, као и решење о одређивању корективног надзора над вршењем родитељског права
 којим је родитељима одређен низ обавеза. О изреченој мери корективног надзора орган старатељства обавестио је суд, достављајући истовремено и закључак и мишљење да нема потребе за изменом судске одлуке о вршењу родитељског права
.

Ни један орган старатељства (у Београду и Лозници) није поступио по мерама које је Министарство наложило још 2008. год. и поновио ... 2010. године и које се односе на планирање и/или предузимање мера породичноправне заштите деце (корективни надзор над вршењем родитељског права, стављање деце под старатељство органа старатељства, покретање судских поступака за потпуно/делимично лишење родитељског права)
. Дотадашње поступање органа старатељства било је усмерено на информисање других органа и очекивања њихових одлука поводом сумњи на сексуално и физичко насиље, док је процена емоционалног трпљења, злостављања и злоупотребе - потпуно изостала. Први пут је једну од наведених мера породичноправне заштите деце донео нови стручни тим ГЦСР тек крајем 2011. године, увођењем корективног надзора над вршењем родитељског права. 
Убрзо након доношења решења о мери корективног надзора, по захтеву оца детета за изузеће стручних радника, ГЦСР - Одељење Нови Београд поново је извршило замену свих чланова стручног тима
. Крајем ...2012. год. Министарство је поништило решење о одређивању корективног надзора од ... год. и предмет вратило органу старатељства на поновни поступак
.
Трећи стручни тим органа старатељства закључио је да "није потврђена сумња на физичко насиље мајке" нити да постоји потреба за интервенцијом органа старатељства и о томе известио ...2012. год. надлежни суд,  дајући истовремено закључак и мишљење да "нема оправданих разлога да се донесе привремена мера о измени судске одлуке о вршењу родитељског права над децом" - што је тужбом затражио отац. У односу на старије дете, орган старатељства оценио је да она реагује "усиљеним драматизацијама, па оставља утисак неаутентичности и у служби је лојалности очевим очекивањима". Иако је стручни тим дао своје мишљење и ставио у изглед "интензивнији надзор кроз реализацију мере корективног надзора над вршењем родитељског права", суду је предложио да размотри потребу вештачења родитеља и деце ради доношења коначне судске одлуке, јер је "орган старатељства исцрпео све могућности из своје надлежности"
. 

Иако је током више година радио на случају заштите ове деце угрожене начином на који њихови родитељи врше родитељско право, ГЦСР је меру корективног надзора, која органу старатељства стоји на располагању ради исправљања родитеља у родитељству, први пут донео тек после три године. Током свих 5 година рада на случају, орган старатељства добијао је бројне пријаве о различитим облицима злостављања деце, али је доследно пропуштао да започне са функционалним испитивањем (не)постојања насиља и да - кроз праћење понашања родитеља према обавезама из решења о одређивању корективног надзора - коригује родитељско понашање. Коначно, тражећи да суд, и поред мишљења ГЦСР, додатно одреди и вештачење родитеља из разлога што је орган старатељства "исцрпео своје надлежности", иако је суштински тек после 4 године почео да примењује своје надлежности у случају ове породице – ГЦСР је заправо тражио начин за своје "повлачење" из овог случаја.
Након спроведеног вештачења, комисија вештака Клиничког центра Србије - Клинике за психијатрију је ...2012. године дала налаз да код оба детета "изостају конфабулаторне тенденције, али је присутна рестриктивност у давању релевантних података у присуству мајке", а да је старија девојчица "способна да изнесе властито мишљење без притисака споља". Мишљење комисије је да "на страни оца... постоји значајна предност у вези са подобношћу за родитељство"
. На изричито питање суда, комисија вештака се изјаснила да "није нашла потврде током испитивања за тврдњу да је Л. преувеличавала догађаје везане за међусобни однос са мајком"
. Након овог вештачења, трећи стручни тим органа старатељства је изменио свој стручни став, те је ...2012. године суду достављено ново мишљење ГЦСР са предлогом да се одлука о поверавању деце измени тако што ће се деца поверити оцу на вршење родитељског права
. Овог пута стручни тим органа старатељства је известио суд о својој процени је да је ризик по децу "увећан", као и да су деца јасно "вербализовала жеље да живе са оцем", те да је нов предлог ГЦСР да се одлука о поверавању деце измени тако што ће се деца поверити оцу на вршење родитељског права
. 
Уважавајући налаз и мишљење комисије вештака и мишљење ГЦСР, суд је донео пресуду
 крајем 2012. године, којом је децу поверио оцу, уређујући начин одржавања личних односа деце са мајком. С обзиром да - услед подношења жалбе - пресуда није постала правноснажна, деца су остала да живе код мајке. ... 2013. године, отац је поново поднео пријаву да је старије дете жртва физичког насиља мајке, а иста информација је добијена и од школе. Због неусаглашених ставова у стручном тиму у вези са потребом и избором мера заштите деце, затражена је стручна помоћ Градског центра за социјални рад и Министарства. Закључак Министарства био је „да су се у раду на конкретном случају, досада променила три тима стручњака Одељења Нови Београд“, а током петогодишњег стручног и судског поступка деца су била изложена "константном ризику по несметан раст и развој, који је варирао у интензитету, али је непрекидно био присутан", а "емоционални аспект је остао недовољно утврђен и поред многих процена кроз које су прошла деца"
, те је изостала и одговарајућа заштита деце. 
Уз оцену да мера корективног надзора "није успела", Министарство је органу старатељства сугерисало да размотри потребу да се непосредно обрати надлежном суду предлогом „за доношење привремене мере у циљу поверавања деце родитељу коме су одлуком првостепеног суда деца већ поверена (неправноснажно)… или може предложити да се родитељу који доминантно нарушава право детета… привремено ограничи/забрани одржавање личних односа са децом“
. ГЦСР је ...2013. године суду поднео предлог да донесе решење о одређивању привремене мере којом би се деца поверила оцу на самостално вршење родитељског права до правноснажног окончања парничног поступка, а одржавање личних односа деце и мајке у том периоду уредило по моделу контролисаног виђања у просторијама ЦСР Лозница. Основ предлога била је процена органа старатељства да је ризик од насиља над децом висок, као и чињеница да деца континуирано изражавају жељу да живе у очевом домаћинству
. Апелациони суд је ...2013. год. одбио жалбу и потврдио првостепену пресуду којом су деца поверена на самостално вршење родитељског права оцу, који је децу преузео ...2013. године и она од тада живе у Лозници у очевом породичном домаћинству
.
Током пет година вођења различитих судских поступака - за развод брака, поверавање деце једном од родитеља, измену одлуке о поверавању и више кривичних поступака - ГЦСР је достављао своја стручна мишљења која су ишла од констатације да „није потврђена сумња“
 преко оцене да постоји „озбиљна сумња“, потом „умерен ризик“ и коначно „високи ризик“ од злостављања и занемаривања деце. Своја стручна мишљења, међутим, није заснивао на потпуној и адекватној процени стања и потреба деце и родитељских компетенција, а потпуно је изостала процена емоционалног трпљења деце услед дуготрајног родитељског конфликта, пропуста у вршењу родитељског права и „хроничног емоционалног притиска“
 на децу.  
***

Приликом утврђивања пропуста ГЦСР и упућивања препорука овој установи, Заштитник грађана руководио се одредбама Закона о социјалној заштити
, Породичног закона
, Правилника о организацији, нормативима и стандардима рада центра за социјални рад
 и за све органе обавезујућим Општим протоколом за заштиту деце од злостављања и занемаривања
, а посебно Конвенцијом Савета Европе о заштити деце од сексуалног искоришћавања и сексуалног злостављања („Ланзарот“ конвенција)
 коју је ратификовала Република Србија.
Општи протокол за заштиту деце од злостављања и занемаривања поставио је обавезујуће стандарде рада надлежних органа у заштити деце од сваког облика насиља, злостављања и занемаривања. Он је дефинисао злостављање и занемаривање и њихове појавне облике
 и прописао процедуре/кораке који се предузимају у случају сумње или сазнања о злостављању или занемаривању детета, при чему координативну улогу има центар за социјални рад
. Овом се органу подносе пријаве сумње на злостављање или занемаривање детета и то су дужни да учине сви државни органи, установе и организације, као и појединци (грађани, стручњаци који раде са децом)
. По пријему пријаве, орган старатељства има обавезу да изврши почетну процену потреба и стања детета и евентуалних ризика у којима се дете налази, те да – на основу процена - планира и спроводи мере заштите
. 

Орган старатељства активно је легитимисан да пред надлежним судовима покреће и води поступке ради заштите детета од насиља
, активно учествује у поступцима у којима се одлучује о вршењу родитељског права, као и да самостално предузима мере и пружа услуге усмерене на заштити детета
 и корекцији родитељства
. Поступци у вези за заштитом од насиља и заштите права детета су нарочито хитни
.

Закон о социјалној заштити и Правилник о организацији, нормативима и стандардима рада центра за социјални рад обавезују центре за социјални рад да услуге пружају у складу са начелом благовремености, целовитости, целисходности и најбољих интереса корисника
, као и да појачану пажњу овог органа захтевају случајеви када постоји сумња на насиље, злостављање и занемаривање детета, посебно када је реч о  физичком, емоционално, сексуалном злостављању и занемаривању деце
. 

Заштита деце од злостављања и занемаривања је процес у коме учествују сви органи, у оквирима својих надлежности али повезано, целовито и усаглашњено. Орган старатељства, у складу са својим стручним компетенцијама и ресурсима, има координативну улогу, те је на њему и овлашћење и одговорност да већ при првим сазнањима о могућем насиљу над дететом предузме све што му је на располагању како би укључио и консултовао друге органе, организације и установе у циљу постизања циљаних ефеката заштите детета. 

 „Ланзарот“ конвенција је законом о потврђивању постала део националног правног система, а на основу ње су наступиле обавезе за органе Републике Србије и све запослене у њима да своје поступање, мере које предузимају и изборе које у свом раду праве, буду у складу и са правилима и стандардима које је поставио овај међународни документ.
Деца не(радо) говоре о искуствима сексуалне злоупотребе, нарочито ако их доживљава у породици и/или од познатих и блиских особа, те је стога кључна улога органа старатељства да у сваком случају сумње на овај тежак облик насиља над дететом у тесној сарадњи са одговарајућим органима, установама и организацијама, неодложно и доследно предузима своја овлашћења и стручне методе ради процењивања дететових искуства и њихових утицаја на  дететов развој, а потом и за опредељивање заштитних и рехабилитационих мера. Неодложност и хитност примене ових мера налаже чињеница да је у 70 – 85% случајева сексуални злостављач детета била особа коју дете познаје и којој верује
, а која држећи дете у зависном и амбивалентном односу, може разним техникама манипулације утицати на дететове исказе и изјаве; због тога је проценат откривања сексуалног злостављања у детињству јако мали.
Избор мера заштите детета жртве сексуалног искоришћавања или сексуалног злостављања мора одговарати посебним захтевима нарочито осетљивог положаја детета и бити заснован на целовито и у потпуности спроведеним проценама о дететовом искуству. Ове мере треба да обезбеде не само тренутни прекид злостављања/искоришћавања и у највећој могућој мери помоћ и безбедност детету и особи која се о детету брине у савладавању кризне ситуације, већ и спречавање понављања трауматичног искуства, дететову секундарну трауматизацију и виктимизацију, као и спречавање даљег утицаја на дететово исказивање мишљења или саопштавања о искуствима, све до потпуног отклањања сумњи и ризика од сексуалне злоупотребе и угрожавања детета.
Општи протокол дефинисао је различите облике злостављања, експлоатисања и угрожавања детета, а орган старатељства – као аутономан орган - дужан је да предузима мере из својих надлежности ради заштите детета од свих радњи и активности које штете правилном развоју и најбољим интересима детета, без обзира да ли се у тим активностима стичу елементи кривичног дела и да ли их је надлежни орган (претходно) квалификовао као кривично дело. Стога питање да ли има елемената кривичног дела у сексуалним и/или еротским активностима одрасле особе према детету - није, нити сме да буде опредељујућа чињеница када орган старатељства доноси  одлуку о предузимању мера из својих надлежности. Нарочиту пажњу орган старатељства посвећује процени и заштити од емоционалног злостављања детета, с обзиром да је овај облик злостављања присутан и пратећи свим осталим облицима насиља, злостављања, злоупотребе и занемаривања детета.
Неизвршавање својих законских обавеза и овлашћења, као и озбиљна стручна неусаглашеност међу свим поступајућим органима и организацијама у овом случају, указују на забрињавајуће системске недостатке и нефункционалност надлежних органа јавне власти да, у случају сумње или сазнања о било ком облику насиља, злостављања или занемаривања деце, предузме брзе и ефикасне превентивне и интервентне мера заштите деце од злостављања и занемаривања. 

Након анализе рада органа старатељства и целокупног случаја, Заштитник грађана оцењује да се уочени пропусти у раду ГЦСР - у односу на децу не могу отклонити, али да се последице пропуста могу делимично умањити адекватним поступањем сада надлежног органа старатељства, те је оценио потребним да у препоруке упути и том органу, како би се отклонио или макар смањио ризик од понављања истих или сличних пропуста у будућности.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Градском центру за социјални рад Београд, у циљу отклањања утврђених пропуста у највећој могућој мери, унапређења рада установе и спречавања сличних пропуста у будућности.

